钦定古今图书集成/明伦汇编/家范典/第102卷 > 《戒族人书》罗伦
## 钦定古今图书集成/明伦汇编/家范典/第102卷 > 《戒族人书》罗伦

“列位叔父、列位兄长，别后想得安康。”伦别无他嘱，为
人祖宗父兄者，惟愿有好子弟。所以有好子弟者，非
好田宅，好衣服、好官爵，一时夸耀闾里者也。谓有好
名节，与日月争光，与山岳争重，与霄壤争久，足以安
国家，足以风四方，足以奠苍生，足以垂后世，如汴宋
之欧阳修，如南渡之文丞相者是也。若只求饱煖，习
势利，如前所云，则所谓恶子弟，非好子弟也。此等子
弟，在家未仕也，足以辱祖宗，殃子孙，害身家；出而仕
也，足以污朝廷，祸天下，负后世。甚至子孙有不敢认，
如宋之蔡京、秦桧，此岂父兄祖宗之所愿哉？想其势
焰官爵富贵，岂止如今日乡里中一二前辈也，而今
日安在哉？然所谓好子弟者，亦在父兄子侄成就之
耳。人才之盛，乡党为最。然非父兄败之，则子孙丧之，
取讥天下，贻笑后世，甚可恶也。载之史书，使后世之
明君贤主轻弃南人，未必不由此也。吾愿叔父听之，
子侄戒之，共怂成我做天地间一个完人。盖未有治
国不由齐家，家不齐而求治国，无此理也。何谓齐家？
不争田地，不占山林，不尚争斗，不肆强梁，不败乡里，
不陵宗族，不扰官府，不尚奢侈，弟让其兄，侄让其叔妇敬其夫，奴恭其主，只要认得一“忍”字一“让”字，便齐
得家也。其要在子弟读书，兴礼让。若不听吾言，譬如
争一亩田，占一亩住基，两边不让，或致人命，或告官
府，或集亲戚，所损甚大。若以此费置买前物，所费几
倍。若曰住基无卖，此又愚也。其所以为此计者，不过
遗自己之子耳。父母之心爱子孙一也。今夺吾父母
之子以与自己之子，甚非我父母之心也。父母虽不
在，逆其心则逆天理矣。安知吾子孙不如今日之争
哉？凡事皆此类也，而此事尤切，故特言之：今后若有
田地等物不明，只许自家明白，不许扰及“官府。我若
不仕，尢当守此言也。其馀取债之属，民甚贫穷可悯，
自己少用一分，便积得一分德。奴仆放横，不可放起。
自今以后，无片言只字经动府县方好。不然外人指
议此人要做好人，不能齐家，世间安有此等好人哉？
由此得祸，不可知也。兼我在此国事，日在心怀。仲淹
做秀才时，便以天下为己任，况今日乎？进退得失，有
义有命，吾心视之，已如孤云野鹤，脱洒无系。自古坏
事，皆是爱官职底人弄得狼狈了，脱使根本不安，枝
叶安能保乎？戒之戒之！若使我以区区官势来齐家，
不以礼义相告，便成下等人了。但中间有等无知子
弟，与不才奴仆，弄出事来，则须治之以官耳。叔父须
戒之，慎勿”以吾言为迂也。